El Col·legi de Periodistes de Catalunya celebra el Dia Mundial de la Ràdio amb 12 hores d'emissió en directe — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / El Col·legi de Periodistes de Catalunya celebra el Dia Mundial de la Ràdio amb 12 hores d'emissió en directe
El Col·legi de Periodistes de Catalunya celebra el Dia Mundial de la Ràdio amb 12 hores d'emissió en directe
La programació especial es podrà escoltar el 13 de febrer i compta amb la implicació de tretze emissores de la demarcació, entre les quals hi ha RàdioSeu
Presentació de la programació amb motiu del Dia Mundial de la Ràdio
06/02/2017 19:40
El Col·legi de Periodistes de Catalunya a Lleida celebra per segon any consecutiu el Dia Mundial de la Ràdio amb 12 hores d'emissió en directe. Tretze emissores de la demarcació, entre elles RàdioSeu, oferiran part de la seva programació des d'una carpa habilitada com a estudi mòbil a la plaça Sant Joan de la capital lleidatana. En l'acte també hi col·laboren RNE, Catalunya Ràdio, Cadena COPE, Cadena SER, Onda Cero, UA1, Emun, Alpicat Ràdio, Ràdio Balaguer, Ràdio Rosselló, Ràdio Les Borges i Ràdio Tàrrega.
Des de les 8 del matí fins a les 20 hores del vespre, cada emissora disposarà d’una franja horària per emetre el seu directe o programa en diferit. L’escaleta de la jornada finalitzarà amb un concert del grup Kalikenyos, amb ska, rock i mestissatge per finalitzar la jornada festiva dedicada a la ràdio. En el cas de RàdioSeu, es podrà escoltar a les 12.30 hores una tertúlia amb la gent gran de la ciutat sobre el passat i futur del mitjà.
Durant la roda de premsa de presentació d’aquesta diada promoguda per l’UNESCO, el president del Col·legi de Periodistes a Lleida, Rafa Gimena, ha declarat que la jornada es fa al carrer "per atansar la ràdio a la gent”. D’altra banda, el director de Ràdio Nacional d’Espanya a Lleida i membre de la Junta CPC, Jesús Riverola, ha destacat que el Dia Mundial de la Ràdio a Lleida també comptarà amb la participació de les noves fornades de professionals, ja que els alumnes de 4t del Grau de Comunicació i Periodisme Audiovisuals de la Universitat de Lleida emetran un programa en directe.
Menció especial als Premis Ràdio Associació de Catalunya 2016
La commemoració del Dia Mundial de la Ràdio organitzada pel Col·legi de Periodistes de Lleida compta amb la col·laboració de l’Ajuntament de Lleida, l’Ajuntament de Tàrrega, la Universitat de Lleida, l’Hotel Senator Condes, el restaurant El Mirador dels Camps Elisis, Boí-Tahull i Centres de Rentat CKYEL.
La primera edició del Dia Mundial de la Ràdio a Lleida va merèixer una menció especials als Premis Ràdio Associació de Catalunya 2016.